**ХУУЛИЙН ХЭРЭГЦЭЭ, ШААРДЛАГЫГ УРЬДЧИЛАН**

**ТАНДАН СУДАЛСАН ТУХАЙ ТАЙЛАН**

**ЕРӨНХИЙ МЭДЭЭЛЭЛ**

Сүүлийн жилүүдэд хүний эрүүл мэнд болон хүнс хоорондын хамаарлыг шинжлэх ухааны үндэслэлтэйгээр судлан тогтоох судалгаа, шинжилгээний ажил эрчимтэй хөгжиж, үр дүнд нь “зохицуулах үйлчлэлтэй” гэсэн тодотголтой шинэ нэр төрлийн хүнс бий болж, тэдгээрийн үйлдвэрлэл, хэрэглээ дэлхий дахинаа жилээс жилд өсөн нэмэгдэж байна. Судалгаа, статистикийн 22500 гаруй эх үүсвэрээс мэдээллээ цуглуулдаг Статистак порталын мэдээгээр 2017 онд дэлхийн хэмжээнд зохицуулах үйлчлэлтэй хүнсний борлуулалт 147 тэрбум ам.долларт хүрсэн бөгөөд энэ үзүүлэлт 2024 он гэхэд 253 тэрбум ам.доллар болж өснө гэсэн тооцооллыг дэвшүүлжээ. Энэхүү өсөн нэмэгдэж буй эрэлт хэрэгцээ нь халдварт бус өвчний эрсдэлт хүчин зүйл, түүнээс урьдчилан сэргийлэх, эрүүл аж төрөх зан үйлтэй шууд холбогддог.

Манай улсын хүн амын нас баралтад амьдралын буруу хэвшлээс үүдэлтэй зүрх судасны тогтолцооны өвчин, хавдар болон хоол боловсруулах тогтолцооны өвчин зонхилох болж, статистик мэдээгээр 2016 онд нас баралтын шалтгааны 66.4 хувийг эдгээр халдварт бус өвчин (цаашид "ХБӨ" гэх) эзэлжээ.

Хүн амын хоол тэжээлийн үндэсний 5 дугаар судалгааны дүгнэлтэд эрүүл аж төрөх зан үйлийг төлөвшүүлэх, тэжээллэг, чиглэсэн үйлчлэл бүхий хүнсний үйлдвэрлэлийг дэмжих, олон нийтийн ойлголт, мэдлэгийг сайжруулах нь хүн амын эрүүл мэндийг хамгаалах, ялангуяа ХБӨ-ний эрсдэлийг бууруулах, арилгахад чухал нөлөөтэй болохыг дурджээ.

Эдгээр эрсдлийг бууруулахад эрүүл мэндийн үйлчлэл бүхий хоол, хүнсний хэрэглээ нь хэрэгжүүлэхэд хялбар, зардал хэмнэх төдийгүй богино хугацаанд бодит үр дүнд хүрэх боломжтой арга хэмээн олон улсад хүлээн зөвшөөрөгдөөд байна.

Манай улсад ч энэ төрлийн хүнсийг тодорхой хэмжээгээр импортолж, дотоодын үйлдвэрүүд зохицуулах үйлчлэл бүхий хүнсний чиглэлээр судалгаа хийж, төсөл хэрэгжүүлэн зарим үр дүнг үйлдвэрлэлд нэвтрүүлж, бүтээгдэхүүнээ хэрэглэгчдэд хүргэж байна.

Гэвч тухайн хүнсний хүний эрүүл мэнд, физиологийн үйл ажиллагаанд үзүүлэх үйлчлэлийг шинжлэх ухааны үндэслэлтэйгээр судлан тогтоож, клиник туршилт, холбогдох шинжилгээгээр баталгаажуулсан байдал нь харилцан адилгүй байна. Тухайлбал, “ГБТ Трейдинг” ХХК хоёр жилийн судалгаа, хөдөлмөрийнхөө үр дүнд  “Артишок” нэрийн хоёр төрлийн ундаа бий болгож патент авсан бөгөөд “Зохицуулах үйлчилгээтэй хүнс. Артишокийн ундаа. Техникийн ерөнхий шаардлага MNS 6368:2012” стандартыг батлуулж, үйлдвэрлэлд нэвтрүүлжээ. ШУТИС-ийн Үйлдвэрлэлийн технологийн сургуулиас инновацийн төслийн хүрээнд өөрийн сургуулийн дэргэд “Зохицуулах үйлчлэлтэй талх, гурилан бүтээгдэхүүний туршилт, судалгаа, инноваци”-ийн үйлдвэрийг 2015 онд байгуулж, буудайн бүхэл үрийн, хөх тарианы гурилын, олон төрлийн үр, хатаасан луувантай “Сувиллын” талх зэрэг 10 гаруй нэр төрлийн бүтээгдэхүүнийг үйлдвэрлэж байна. Зохицуулах үйлчлэлтэй хүнсний зах зээлийн 60 гаруй хувийг эзэлдэг сүүн бүтээгдэхүүний чиглэлээр Технологийн дээд сургуулиас  2012-2014 онд “Зохицуулах үйлчлэлтэй сүүн бүтээгдэхүүн үйлдвэрлэх жижиг үйлдвэр” инновацийн төслийг хэрэгжүүлж, үр дүнд нь “Амин тараг“ болон бусад нэрийн сүүн бүтээгдэхүүн бий болжээ. Мөн “АПУ” ХХК, “Монсүү” ХХК зэрэг үйлдвэрүүд ашигтай бичил биетэн, тухайлбал, зохицуулах үйлчлэлтэй болох нь олон жилийн судалгаа, шинжилгээний дүнд батлагдсан бифидобактерийн омог агуулсан тараг үйлдвэрлэж, зах зээлд нийлүүлж байна. Энэ төрлийн сүүн бүтээгдэхүүнийг хэрэглэгчид ч тодорхой ойлголт, мэдлэгийн хүрээнд сонгож, өдөр тутмын хэрэглээ болгожээ.

**НЭГ. АСУУДАЛД ДҮН ШИНЖИЛГЭЭ ХИЙХ**

**1.1.Асуудлыг тодорхойлж, асуудлын мөн чанар, цар хүрээг тогтоосон байдал**

Нийгмийн эрүүл мэндийн тулгамдсан асуудлын нэг болоод байгаа ХБӨ-өөс урьдчилсан сэргийлэх, тэмцэхэд анхдагч болон завсрын эрсдэлт хүчин зүйлийн тархалтыг бууруулах, арилгахад чиглэсэн олон талт арга хэмжээг тасралтгүй хэрэгжүүлэх шаардлагатай байна.

Эрдэм шинжилгээ, судалгааны байгууллага, үйлдвэрлэгчдийн дунд зохион байгуулагддаг хэлэлцүүлэг, санал асуулгын дүнгээс харвал үйлдвэрлэл эрхлэгчид нийгмийн хариуцлагын хүрээнд болон зах зээлээ тэлэх үүднээс хүн амын эрүүл мэндийг өдөр тутмын өргөн хэрэглээний хүнсээр дамжуулан дэмжих зорилгоор “зохицуулах үйлчлэлтэй” хүнсийг тодорхой түвшинд судалж, үйлдвэрлэдэг буюу үйлдвэрлэх сонирхолтой байдаг байна.

Харин бүтээгдэхүүн хөгжүүлэлтийн хүрээнд тухайн хүнсний бүтээгдэхүүний хүний эрүүл мэндэд үзүүлэх үйлчлэлийг тодорхойлох нөхцөл, боломж лабораторийн төдийгүй хүний нөөцийн хувьд хязгаарлагдмал, баталгаажуулах механизм тодорхойгүй ба бизнесийн ашиг олох зорилгоор хэвлэл, мэдээллийн хэрэгслээр нийтэд хүргэж буй мэдээлэл, сурталчилгаа нь бодит бус болон хэрэглэгчдийн мэдлэг дутмаг зэрэг асуудлууд тулгамдаж байгааг онцолсон байна.

Түүнчлэн “Зохицуулах үйлчлэлтэй хүнс” гэсэн нэр томъёог албан ёсоор тайлбарласан, уг хүнсний үйлдвэрлэл, худалдаа, хэрэглээтэй холбоотой харилцааг зохицуулсан зохицуулалт, эрх зүйн баримт бичгүүд байхгүй нь дээр дурдсан асуудлууд үүсэх үндэслэл болж байгаа ба үүнээс шатгаалж нэг талаас хэрэглэгчдийг төөрөгдүүлэх, эрүүл мэндэд нь эрсдэл үүсэх, эдийн засгийн хувьд хохирох, нөгөө талаас үйлдвэрлэгчдэд бүтээгдэхүүн хөгжүүлэхтэй холбоотой тодорхойгүй байдал, хүндрэл чирэгдэл бий болох нөхцөл, шалтгаан болж байна.

Иймд зохицуулах үйлчлэлтэй хүнсний талаар нэгдмэл ойлголтод хүрч, нийгмийн эрүүл мэндийг дэмжих, хамгаалах үүднээс энэ төрлийн хүнсний судалгаа шинжилгээ, баталгаажуулалт, үйлдвэрлэл, худалдаанд тавигдах шаардлага, баримтлах зарчмыг тодорхойлж, оролцогч талуудын үүрэг, хариуцлагыг тогтоосон зохицуулалтыг бий болгох шаардлага зүй ёсоор урган гарч байна.

Монгол Улсын Хүнсний тухай хуулийн 9 дүгээр бүлгийн 9.3 дахь хэсэгт “Хүнсийг баяжуулах, найрлагыг нь зохицуулахтай холбогдсон харилцааг хуулиар зохицуулна” гэж, Улсын Их Хурлын 2021 оны 12 дугаар тогтоолоор батлагдсан “Монгол Улсын хууль тогтоомжийг 2024 он хүртэл боловсронгуй болгох үндсэн чиглэл”-ийн 138-т “Зохицуулах үйлчилгээтэй хүнсний тухай” хуулийг боловсруулж, 2021 онд УИХ-д өргөн мэдүүлэхээр тус тус туссан.

Иймд хуулийн хэрэгцээ, шаардлагыг тогтоохдоо Засгийн газрын 2016 оны 59 дүгээр тогтоолын 1 дүгээр хавсралтаар баталсан “Хууль тогтоомжийн хэрэгцээ, шаардлагыг урьдчилан тандан судлах аргачлал”-ыг баримтлан гүйцэтгэв.

**1.2.Тухайн асуудлаар эрх, хууль ёсны ашиг сонирхол нь хөндөгдөж байгаа нийгмийн бүлэг, иргэд, аж ахуйн нэгж, байгууллага, бусад этгээд**

Дээр тодорхойлсон цар хүрээтэй холбоотойгоор дараах нийгмийн бүлэг, бусад этгээдийн эрх, хууль ёсны ашиг сонирхол хөндөгдөж байна гэж үзлээ.

|  |  |  |
| --- | --- | --- |
|  | **Эрх ашиг нь хөндөгдөх бүлэг** | **Нөлөөлж буй хэлбэр** |
|  | Хэрэглэгчид | Монгол Улсын нийт иргэд ХБӨ-өөс хамгаалагдах төдийгүй эрүүл мэндийн боловсрол нэмэгдэнэ. |
|  | Үйлдвэрлэгчид | Зах зээлд эрэлттэй байгаа хүнсний бүтээгдэхүүнийг үйлдвэрлэх болон шинэ бүтээгдэхүүнээр зах зээлээ тэлэх боломж бүрдэнэ. |
|  | Судалгаа, шинжилгээний байгууллага | Зохицуулах үйлчлэлтэй хүнсний хүний эрүүл мэндэд нөлөөлөх судалгааг хийх чиг үүрэг нэмэгдэнэ. Үүнтэй холбоотой нэмэлт хүний нөөц, зардал шаардлагатай болно. |
|  | Эрүүл мэндийн байгууллага | ХБӨ буурахад нөлөөлнө. |
|  | Засгийн газар | Иргэдийн эрүүл мэндээ хамгаалуулах эрхийг хангах чиг үүргээ хэрэгжүүлэх зорилт хангагдана. |

**1.3. Асуудал үүссэн шалтгаан, нөхцөл**

Зохицуулах үйлчилгээтэй хүнсний хэрэглээ, хяналттай холбоотойгоор дор дурдсан асуудлууд үүсч байна.

Хүн амын өдөр тутмын амьдралын хэвшил, хоол хүнсний зохистой хэрэглээтэй холбоотойгоор иргэдийн дунд ХБӨ нэмэгдэж байна. Тухайлбал, Нийгмийн эрүүл мэндийн хүрээлэнгээс 2013 онд хийсэн ХБӨ, осол гэмтлийн шалтгаан, эрсдэлт хүчин зүйлсийн тархалтын судалгааны тайланд дараах үр дүн, дүгнэлтийг тусгасан байна. Үүнд:

* Илүүдэл жин ба таргалалттай 15-64 насны хүмүүсийн эзлэх хувь 2005 оноос хойш тасралтгүй нэмэгдэж, 2013 онд энэ насны 2 хүн тутмын 1 нь илүүдэл жин ба таргалалттай, 5 хүн тутмын нэг 1 нь таргалалттай буюу ХБӨ-өөр өвчлөх эрсдэлтэй;
* Артерийн даралт ихсэлтийн тархалт 2005, 2009 оны түвшингээс нэмэгдээгүй боловч, нийт хүн амын 27.5 хувь цусны даралт ихсэлттэй, даралт бууруулах эм хэрэглээгүй, цусны даралтаа хянадаггүй хүмүүсийн эзлэх хувь нэмэгдсэн;
* Цусан дахь холестерины хэмжээ ихэссэн хүн амын эзлэх хувь 2013 онд 61.9 хувь, ялангуяа “муу холестерин” буюу бага нягтшилтай липопротейны хэмжээ ихэссэн хүн амын үзүүлэлт 42.5 хувь байна. Өөрөөр хэлбэл 25-64 насны 10 хүн тутмын 4 нь судас хатуурах, улмаар зүрх судасны өвчнөөр өвчлөх эрсдэлтэй;
* 15-64 насны 3 хүн тутмын 1 нь “сайн холестерин” буюу цусан дахь их нягтшилтай липопротейны хэмжээ багатай байгаа нь зөв зохистой хооллох, ялангуяа өөх тосыг тохируулан хэрэглэх, эрүүл мэндэд тустай идэвхитэй хөдөлгөөнийг тогтмол хийх шаардлагатай;
* Нийтлэг эрсдэлт хүчин зүйлсийн аль нэг нь огт илрээгүй буюу ХБӨ-өөр өвчлөх эрсдэлгүй хүн амын эзлэх хувь 1 хувь, харин нийт хүн амын 36.9 хувь нь ХБӨ-өөр өвчлөх өндөр эрсдэлтэй буюу 3-5 эрсдэл хавсран илэрсэн;
* 45-64 насны хүмүүсийн 53.2 хувь ХБӨ-өөр өвчлөх өндөр эрсдэлтэй байв. ХБӨ-өөр өвчлөх өндөр эрсдэлтэй 15-44 насны хүмүүсийн эзлэх хувь 2013 онд эрс нэмэгдэж, 28.2 хувьд хүрсэн нь залуучуудын дунд ХБӨ-өөс сэргийлэх, хянах арга хэмжээг эрчимжүүлэх шаардлагатай;

Түүнчлэн тухайн үеийн Хүнс, хөдөө аж ахуйн яамны захиалгаар Шинжлэх ухаан, технологийн их сургууль /ШУТИС/-ийн Үйлдвэрлэлийн технологийн сургуулийн багийн 2013 онд хийсэн “Монголын хүн амын хүнсний бодит хэрэглээний судалгаа” сэдэвт шинжлэх ухаан, технологийн төслийн үр дүнд “Судалгаанд хамрагдсан 2 хүн тутмын 1 нь илүүдэл жин ба таргалалттай, эмэгтэйчүүд эрэгтэйчүүдээс илүү төвийн таргалалттай, хүн амын дунд таргалалтын түвшин буурахгүй байна”, “Хүн амын зөвхөн 17.9 хувь нь 7 хоногт 3-аас олон удаа идэвхитэй хөдөлгөөн хийдэг” гэжээ.

Харин Монгол Улсын хүн амын хоол тэжээлийн үндэсний V судалгаа /2017 он/-ны дүнгээс харвал нийт нутаг дэвсгэрийн бүх насны хүн амын дунд илүүдэл жин ба таргалалтын тархалт өндөр, тухайлбал, 15-49 насны эрэгтэйчүүдийн 48.8 хувь нь, сургуулийн бага ангийн 4 сурагч тутмын 1 нь илүүдэл жинтэй эсвэл таргалалттай байна. Эрэгтэйчүүдийн 48 хувь нь тамхи татдаг, нэг хүнд жилд 7.8 литр согтууруулах ундаа ногдож байгаа нь дэлхий дээрх архины хэрэглээ хамгийн өндөртэй улсуудын тоонд багтах хэмжээнд хүргэж байна.

Эдгээр судалгааны дүнгээс ХБӨ-ний анхдагч эрсдэлт хүчин зүйлийн тархалт хүн амын дунд өндөр, завсрын хүчин зүйл байдлаар илрэх хувь хэмжээ буурахгүй байгаагаас ХБӨ-өөр өвчлөх эрсдэл нэмэгдэх хандлагатай байгаа нь харагдаж байна.

Статистик мэдээгээр 10000 хүн амд ногдох эмнэлэгт хэвтэн эмчлүүлэгчдийн 35 орчим хувийг зүрх-судасны тогтолцооны өвчин, яс булчингийн тогтолцоо ба холбох эдийн өвчин болон хоол боловсруулах тогтолцооны өвчин эзэлж байна /Хүснэгт1/.

10000 ХҮН АМД НОГДОХ ЭМНЭЛЭГТ ХЭВТЭН ЭМЧЛҮҮЛЭГЧИД, өвчлөлөөр

Хүснэгт 1

|  |  |  |  |  |  |
| --- | --- | --- | --- | --- | --- |
| Өвчний ангилал | 2012 он | 2013 он | 2014 он | 2015 он | 2016 он |
|
| Зүрх-судасны тогтолцооны өвчин | 403.1 | 400.5 | 395.9 | 391.8 | 402.5 |
| Хоол боловсруулах тогтолцооны өвчин | 330.7 | 344.8 | 333.6 | 337.8 | 334.8 |
| Яс булчингийн тогтолцоо ба холбох эдийн өвчин | 105.2 | 110.3 | 114.9 | 121.7 | 126.5 |
| Нийт хэвтэн эмчлүүлэгчид | 2408.6 | 2396.6 | 2440.9 | 2397.9 | 2514.9 |
| *Эх үүсвэр:Статистикийн эмхэтгэл 2016* |  |  |  |  |  |

ДЭМБ-ын дэмжлэгтэйгээр НҮБ-ын төрөлжсөн байгууллагаас 2015-2016 онд хийсэн Монгол дахь ХБӨ-ий судалгааны тайланд “Монгол улс жилдээ ХБӨ-ий эмчилгээнд 57.2 тэрбум төгрөг зарцуулдаг” хэмээн дурджээ. ХБӨ-тэй тэмцэх, урьдчилан сэргийлэхэд чиглэсэн бодитой арга хэмжээг хэрэгжүүлэхэд зардлыг үр ашигтай хуваарилж, хэмнэх, түүнчлэн дэвшилтэт арга технологи нэвтрүүлэх зайлшгүй шаардлагатай байгааг онцолсон.

Манай улсын хүн амын нас баралтад зүрх судасны тогтолцооны өвчин, хавдар болон хоол боловсруулах тогтолцооны өвчин зонхилж, 2016 оны байдлаар нас баралтын шалтгааны 66.4 хувийг эдгээр ХБӨ эзэлсэн байна.

НАС БАРСАН ХҮН, ЗОНХИЛОХ ӨВЧНИЙ АНГИЛЛААР

Хүснэгт 2

|  |  |  |  |  |  |  |
| --- | --- | --- | --- | --- | --- | --- |
| Өвчний бүлэг | 2014 он | | 2015 он | | 2016 он | |
| Бүгд | Эмэгтэй | Бүгд | Эмэгтэй | Бүгд | Эмэгтэй |
| **Бүгд** | **16495** | **6558** | **16374** | **6552** | **16181** | **6519** |
|  |  |  |  |  |  |  |
| Зүрх судасны тогтолцооны өвчин | 5669 | 2460 | 5591 | 2374 | 5390 | 2270 |
| Хавдар | 4011 | 1773 | 4028 | 1807 | 4142 | 1837 |
| Хоол боловсруулах тогтолцооны өвчин | 1274 | 572 | 1311 | 630 | 1205 | 559 |
| ХБӨ нийт | 10954 | 4805 | 10930 | 4811 | 10737 | 4666 |
| ХБӨ нийт нас баралтад эзлэх хувь | 66.4 | 73.3 | 66.8 | 73.4 | 66.4 | 71.6 |
| *Эх үүсвэр:Статистикийн эмхэтгэл 2016* | | | | | | |

Нийгмийн эрүүл мэндэд тулгарч буй энэхүү асуудлыг дэлхий дахины чиг хандлагатай уялдуулан хоол, хүнсээр тухайлбал, зохицуулах үйлчлэл бүхий хүнсний үйлдвэрлэл, хэрэглээг дэмжих замаар шийдвэрлэх нь үр арга хэмжээний нэг юм.

* Хяналт, баталгаажуулалтгүй үйлдвэрлэл

Шошгондоо “зохицуулах үйлчлэлтэй” гэсэн тодотгол агуулсан бүтээгдэхүүн, тухайлбал, “Тэнгэрийн хишиг” компанийн “Амуу” брэнд, “Талх Чихэр” компани 8 нэр, төрлийн бүтээгдэхүүн, худалдаанд гарч байна. Үйлдвэрлэлийн хяналт, баталгаажуулалт хийх зохицуулалт, механизм байхгүйгээс эдгээр нь эрүүл мэндийн үйлчлэлийг нь холбогдох судалгаанд үндэслэж тогтоосон болон клиник туршилтаар баталгаажуулсан эсэх нь тодорхойгүй байна. Түүнчлэн мөн ижил шалтгаанаар хэрэглэгчид зохицуулах үйлчлэлтэй хүнсний бүтээгдэхүүнийг таньж хэрэглэх боломжгүй байна.

* Зохицуулах үйлчлэл бүхий хүнсний үйлдвэрлэлийг дэмжих механизм тодорхойгүй.

Хүнсний тухай хуулийн 8 дугаар зүйлийн 8.1.4 дэх заалтад “хүний бие махбодийг бүхэлд нь, эсхүл тодорхой эрхтэний үйл ажиллагааг дэмжих, шаардлагатай бодис, илчлэгийг нөхөх үйлчилгээ бүхий биологийн идэвхт бодис, баяжуулсан, ашигтай бичил биетэн агуулсан зохицуулах үйлчилгээтэй хүнсний үйлдвэрлэлд дэмжлэг, урамшуулал үзүүлж болно” гэж заасан. Энэхүү дэмжлэг, урамшууллыг эрүүл мэндэд үзүүлэх нөлөө нь эрх бүхий байгууллагаар баталгаажсан хүнсний үйлдвэрлэлд үзүүлэх нь зүйд нийцэх тул энэ төрлийн хүнсний эрүүл мэндэд үзүүлэх үйлчлэлийг судалгаа, шинжилгээнд тулгуурлан шинжлэх ухааны үндэслэлтэйгээр тогтоох, зохицуулах үйлчлэлтэй хүнсийг баталгаажуулах, үйлдвэрлэлд нэвтрүүлэх, түүний худалдаа, хэрэглээ, хяналтын асуудлыг зохицуулах шаардлагатай байна.

* Нэгдсэн бүртгэл мэдээлэлгүй импорт

Зохицуулах үйлчлэлтэй хүнсийг импортлоход тусгайлсан шаардлага тавигддаггүй, энгийн хүнстэй ижил түвшинд авч үздэг тул тухайн хүнсний ерөнхий ангиллаар импортын мэдэгдэл олгож, гаалийн мэдээнд тусгадаг байна. Гэсэн хэдий ч “зохицуулах үйлчлэлтэй” гэсэн тодотголтой импортын хүнс зах зээлд цөөнгүй байна. Зохицуулах үйлчлэлтэй хүнсний тусгайлсан ангилал байхгүй тул энэ төрлийн бүтээгдэхүүний үйлдвэрлэл, импортын нэгдсэн бүртгэл, мэдээлэл бүрдэх боломжгүй юм.

**ХОЁР. АСУУДЛЫГ ШИЙДВЭРЛЭХ ЗОРИЛГЫГ ТОДОРХОЙЛСОН БАЙДАЛ**

Хэдийгээр хүнсний салбарт Хүнсний тухай, Органик хүнсний тухай, Баяжуулсан хүнсний тухай хууль зэрэг эрх зүйн орчныг бүрдүүлж байгаа ч хүн амын дунд халдварт бус өвчлөл нэмэгдэж, зохицуулах үйлчлэл бүхий хүнсний үйлдвэрлэл төдийлэн сайн хөгжихгүй байгаа төдийгүй энэ төрлийн бүтээгдэхүүний худалдаа, импортод тавих хяналт, төрөөс үзүүлэх дэмжлэгийг болон үйдвэрлэгчдийн эрх, үүргийг тодорхой шаардлагууд үүссээр байна.

Иймд аргачлалын 4-т заасны дагуу асуудлыг шийдвэрлэх зорилгыг дараах байдлаар тодорхойлж байна.

Ерөнхий зорилго:

“Зохицуулах үйлчлэлтэй хүнсний үйлдвэрлэл, худалдаа, хэрэглээтэй холбоотой харилцааг зохицуулах”

Зорилт:

“Зохицуулах үйлчлэлтэй хүнсний үйлдвэрлэл, худалдаа, хэрэглээтэй холбоотой үйл ажиллагаанд төрийн оролцоо, чиг үүргийг тодорхой болгох”

**ГУРАВ. АСУУДЛЫГ ЗОХИЦУУЛАХ ХУВИЛБАРУУД, ТЭДГЭЭРИЙН ЭЕРЭГ**

**БОЛОН СӨРӨГ ТАЛЫН ХАРЬЦУУЛСАН БАЙДАЛ**

Асуудлыг шийдвэрлэх боломжтой хувилбаруудыг тогтоож, Аргачлалын 5-д заасны дагуу зорилгод хүрэх байдал буюу “Зохицуулах үйлчлэлтэй хүнсний үйлдвэрлэл, худалдаа, хэрэглээтэй холбоотой харилцааг зохицуулах” зорилгыг хангаж чадах эсэх, зардал, үр өгөөжийн харьцаа буюу хувилбарыг хэрэгжүүлэхтэй холбоотой гарах зардал, үзүүлэх эерэг өөрчлөлтийг харьцуулан судалж дараах дүгнэлтийг гаргалаа.

|  |  |  |  |
| --- | --- | --- | --- |
| **Зохицуулалтын хувилбар** | **Харьцуулалт** | | **Үр дүн** |
| **Эерэг** | **Сөрөг** |
| 1.“тэг” хувилбар буюу шинээр зохицуулалт хийхээс татгалзах |  | Асуудал байсаар байна. Зорилго хангагдахгүй.  ХБӨ-ий эмчилгээнд улсын төсөв болон хувь хүнээс зарцуулж буй зардал буурахгүй. | Үр ашиг байхгүй. |
| 2.Хэвлэл, мэдээлэл болон бусад арга хэрэгслээр дамжуулан олон нийтийг соён гэгээрүүлэх; | Олон нийт ойлголт, мэдлэгтэй болно.  ХБӨ-ий анхдагч болон завсрын хүчин зүйлийн тархалт удаан хугацаандаа буурах магадлалтай. | Асуудлыг бүрэн шийдвэрлэж чадахгүй тул зорилго бүрэн хангагдахгүй.  Сургалт, сурталчилгаагаар олсон мэдлэг, мэдээллийг амьдралд хэрэгжүүлж, хувь хүний зан үйлийн болон амьдралын дадал, хэв маягт эерэг хандлага, өөрчлөлт бий болоход хугацаа шаардалагатай. Сургалт, сурталчилгаанд тодорхой зардал гарах боловч үр өгөөж шууд харагдахгүй. | Үр ашиг муутай. |
| 3.Зах зээлийн механизмаар дамжуулан төрөөс зохицуулалт хийх; | Зохицуулах үйлчлэлтэй хүнсний үйлдвэрлэлд урамшуулал, хөнгөлөлт үзүүлснээр үйлдвэрлэл, борлуулалт нэмэгдэнэ.  Хүн амын хүнсний хэрэглээтэй уялдан ХБӨ-ий анхдагч болон завсрын хүчин зүйлийн тархалт, эрсдэл буурах магадлалтай. | Бүтээгдэхүүний үнэ тодорхой хувиар буурах хэдий ч хэрэглэгчдийн ойлголт, мэдлэг хангалтгүй бол худалдан авалтаар дамжин борлуулалт өсөх магадлал бага. Мөн үйлдвэрлэгчдийн хувьд бүтээгдэхүүний баталгаажуулалт тодорхойгүй байсаар байх тул энэ төрлийн бүтээгдэхүүний судалгаа, туршилт нэмэгдэхгүй, хүн ам эрүүл мэндийн эрсдэлд өртөх магадлалтай.  Асуудлыг бүрэн шийдэхгүй тул зорилго бүрэн хангахгүй. | Үр ашиггүй. |
| 4.Төрөөс санхүүгийн интервенц хийх | Урамшуулал, татаасын бодлогоор зохицуулах үйлчлэлтэй хүнсний үйлдвэрлэлийг дэмжсэнээр үйлдвэрлэл нэмэгдэх боломжтой.  ХБӨ-ий анхдагч болон завсрын хүчин зүйлийн тархалт, эрсдэл буурах магадлалтай. | Урамшуулал, татаасын зардал нэмэгдэнэ.  Хэрэглэгчид ойлголт, мэдлэггүй, бүтээгдэхүүн нь баталгаажилтгүй бол үйлдвэрлэл нэмэгдэх магадлал бага.  Асуудлыг бүрэн шийдэхгүй тул зорилго бүрэн хангагдахгүй | Үр ашиггүй. |
| 5.Төрийн бус байгууллага, хувийн хэвшлээр тодорхой чиг үүргийг гүйцэтгүүлэх; | Эрх үүргийг хэрэгжүүлэхтэй холбоотой зардал нэмэгдэнэ. | Манай улсын хувьд төрийн бус байгууллагын хүний нөөцийн болон судалгаа, шинжилгээний чадавхи сул ба хүний эрүүл мэндтэй холбоотой энэ асуудлыг олон улсад эрүүл мэндийн асуудал хариуцсан төрийн байгууллага нь шинжлэх ухааны үндэслэлтэй дүгнэлт гаргах итгэмжлэгдсэн лаборатори бүхий судалгаа шинжилгээний хүрээлэнтэй хамтран шийдвэрлэдэг.  Асуудлыг шийдэх боломжгүй тул зорилго хангагдахгүй. | Үр ашиггүй. |
| 6.Захиргааны шийдвэр гаргах | - | Тусгайлсан эрх олгосон хууль зүйн зохицуулалт байхгүй учраас Захиргааны ерөнхий хуулийн 11 болон 59 дүгээр зүйлд заасан шийдвэр гаргах боломжгүй. | Үр ашиггүй. |
| 7.Хууль тогтоомжийн төсөл боловсруулах. | **Асуудлыг бүрэн шийдэж, зорилго хангагдана.** БНСУ, Япон зэрэг тусгайлсан хуультай орнууд байна.  Бүтээгдэхүүний эрүүл мэндийн үйлчлэлийг нь судалгаа, клиник туршилтаар тогтоож баталгаажуулах боломж бүрдэх, хэрэглэгчдийн мэдлэг дээшилж, ХБӨ-ий анхдагч болон завсрын хүчин зүйлийн тархалт, эрсдэл буурах нөхцөл боломж бүрдэх, ингэснээр нийгмийн эрүүл мэнд сайжрах, ХБӨ-ий эмчилгээний зардал буурах боломжтой. | Зохицуулах үйлчлэлтэй хүнсийг баталгаажуулахтай холбоотой зардал гарна. | **Үр ашигтай.** |

Зах зээлийн эдийн засгийн хэрэгслүүдийг ашиглан төрөөс зохицуулалт хийх, эсхүл төрөөс санхүүгийн интервенц хийх, захиргааны шийдвэр гаргаснаар тухайн асуудлыг үүсгэж байгаа гол шалтгааныг шийдвэрлэж, дэвшүүлсэн зорилгод хүрэх боломжгүй юм.

Харин асуудлын мөн чанар, цар хүрээ болон нийгмийн хэрэгцээ шаардлагад нийцүүлэн дэвшүүлсэн зорилтод хүрэхийн тулд хэвлэл, мэдээллийн хэрэгслээр ухуулга, сурталчилгаа хийх замаар иргэд, олон нийтийг мэдээллээр хангах болон хүнснийг баяжуулах, найрлагыг нь зохицуулах асуудлыг хуулиар шийдвэрлэхээр холбогдох хуульд заасан тул Зохицуулах үйлчлэлтэй хүнсний тухай хуулийн төслийг боловсруулах нь зүйтэй гэж үзэж байна.

**ДӨРӨВ. ЗОХИЦУУЛАЛТЫН ХУВИЛБАРЫН ҮР НӨЛӨӨГ**

**ТАНДАН СУДАЛСАН БАЙДАЛ**

Аргачлалын 6-д заасны дагуу өмнөх үе шатанд сонгон авсан хуулийн төсөл боловсруулах хувилбарын үр нөлөөг аргачлалд заасны дагуу ерөнхий асуултуудад хариулах замаар дүгнэлтийг нэгтгэн гаргалаа.

*Жич: Хүний эрх, эдийн засаг, нийгэм, байгаль орчинд үзүүлэх үр нөлөөг шалгуур асуултын дагуу тандсан байдлыг Хавсралт 1-ын 1, 2, 3, 4 дүгээр хүснэгтээс үзнэ үү.*

**4.1.“Хүний эрхэд үзүүлэх нөлөө”**

Уг хууль нь хүний эрхийн зөрчил, хүний эрхийг хязгаарласан, мөн жендерийн тэгш байдлыг зөрчих зохицуулалт агуулаагүй, тэгш хандлагатай. Хүн амын дунд ХБӨ-ий эрсдэлт хүчин зүйлийн тархалт их байгаа нь ХБӨ-өөр өвдөх эрсдлийг нэмэгдүүлж байна. Иймд урьдчилан сэргийлэх, түүний эрсдэлт хүчин зүйлийг бууруулах, тэмцэх шаардлага зүй ёсоор тулгарч байгаа бодит нөхцөл байдал, судалгаанд үндэслэн гарч буй хууль юм. Мөн уг өвчин болон түүний эрсдэлт хүчин зүйлд өртөөгүй хүн амын хувьд энэ төрлийн бүтээгдэхүүний хэрэглээ нь эрүүл мэндэд ямар нэг эрсдэл үүсгэхгүй болно. Энэ нь иргэдийн эрүүл, аюулгүй хоол хүнсээр хангагдах болон эрүүл мэндээ хамгаалуулах эрх хангагдах боломжийг бүрдүүлж Монгол Улсын Үндсэн хуулиар хамгаалагдсан хүний эрх, эрх чөлөөг хангахад эерэг нөлөө үзүүлнэ.

**4.2.“Эдийн засагт үзүүлэх нөлөө”**

Уг хууль батлагдсанаар дотоодын хүнсний үйлдвэрлэлд эрүүл мэндийг дэмжих чиглэлээр шинэ нэр төрлийн бүтээгдэхүүн бий болж баталгаажих, энэ төрлийн хүнсний зах зээлд өрсөлдөх чадвар нэмэгдэх, ХБӨ-ий эмчилгээнд хувь хүн болоод улсын төсвөөс зарцуулж буй зардлыг бууруулах боломж бүрдэнэ.

Түүнчлэн хуулиар төрийн дэмжлэгийг хэрхэн шийдвэрлэхээс шалтгаалж төсөвт нэмэлт зардал үүсч болзошгүй.

**4.3.“Нийгэмд үзүүлэх нөлөө**”

Нийгэмд ямар нэгэн сөрөг нөлөө үзүүлэхгүй. Харин эрх зүйн орчныг бүрдүүлснээр судалгаа шинжилгээний чадавхи нэмэгдэн, шинжлэх ухаан-үйлдвэрлэлийн хамтын ажиллагаа сайжирч, ажлын байр шинээр бий болж шинэ бүтээгдэхүүн хөгжүүлэлт технологийг даган хүний нөөцийн чадвар сайжрах тул нийгэмд эерэг нөлөөтэй.

**4.4.** “**Байгаль орчинд үзүүлэх нөлөө**”

Байгаль орчинд ямар нэгэн шууд болон шууд бус сөрөг нөлөө үзүүлэхгүй.

**4.5. “Монгол Улсын Үндсэн хууль, Монгол Улсын олон улсын гэрээ, бусад хуультай нийцэж байгаа эсэх.”**

Зохицуулах үйлчлэл бүхий хүнсний үйлдвэрлэл, худалдаа, хэрэглээнд тавигдах шаардлага, тэдгээрийн баталгаажуулалт, бүтээгдэхүүн үйлдвэрлэлд төрөөс үзүүлэх дэмжлэг болон энэхүү харилцаанд төрийн байгууллагын чиг үүргийг тодорхойлох тул Монгол Улсын Үндсэн хууль болон Монгол Улсын олон улсын гэрээ бусад хуультай аливаа зөрчил үүсгэхгүй.

**ТАВ. ЗОХИЦУУЛАЛТЫН ХУВИЛБАРУУДЫГ ХАРЬЦУУЛСАН ДҮГНЭЛТ**

Аргачлалын 7-д зааснаар хувилбарын эерэг болон сөрөг талуудыг

* Зорилгод хүрэх байдал;
* Зардал, үр өгөөжийн харьцаа;
* Хүний эрх, эдийн засаг, нийгэм, байгаль орчинд үзүүлэх үр нөлөө;
* Хууль тогтоомжтой нийцэж буй эсэх;
* Гарч болох сөрөг үр дагавар, түүнийг арилгах хувилбар байгаа эсэх гэсэн шалгуураар дахин нягтлан үзэж дараах дүгнэлтийг хийлээ.

Монгол Улсын Үндсэн хууль, Монгол улсын Олон улсын гэрээ конвенцийн үзэл баримтлалд заасан хүний эрүүл мэндээ хамгаалуулах эрх, эрүүл аюулгүй орчинд амьдрах эрх болон эдийн засгийн эрх, эрх чөлөөг хангах замаар иргэдийн зохистой, баталгаатай хоол хүнсээр хангагдах боломжийг дотоодын үйлдвэрлэлээр бүрдүүлэх ажлын хүрээнд дурдсан асуудлыг хуулийн төсөл боловсруулах аргаар шийдвэрлэх нь оновчтой хувилбар гэж дүгнэлээ.

**ЗУРГАА.ТУХАЙН ЗОХИЦУУЛАЛТЫН ТАЛААРХ ОЛОН УЛСЫН БОЛОН БУСАД УЛСЫН ЭРХ ЗҮЙН ЗОХИЦУУЛАЛТЫН ХАРЬЦУУЛСАН СУДАЛГАА**

**Олон улсын эрх зүйн зохицуулалт:** Зохицуулах үйлчлэлтэй хүнсийг шошгон дахь тусгайлсан тодорхойлолт, мэдэгдлээр таних боломжтой бөгөөд шошго нь шинжлэх ухааны нотолгоонд үндэслэгдсэн, олон улсын стандарттай уялдсан байх ёстой. ДЭМБ болон НҮБ-ын ХХААБ-ын хамтарсан Хүнсний хууль эрх зүйн хорооноос шошгонд тусгах эрүүл мэндийн мэдэгдлийн 3 төрлийг тодорхойлсон байна. Үүнд: шим тэжээлийн үйлчлэлийн мэдэгдэл/nutrition function claim, өргөтгөсөн үйлчлэлийн мэдэгдэл/enhanced function claims болон өвчний эрсдлийг бууруулах мэдэгдэл/reduction of disease risk зэрэг болно.

Энэхүү хорооноос 1997 онд гаргасан “Хүнсний шошгонд шим тэжээлийн мэдэгдлийг хэрэглэх гарын авлага”-д “**шим тэжээлийн үйлчлэлийн мэдэгдэл**” нь хүний биеийн хэвийн үйл ажиллагаа, өсөлт, хөгжилд үзүүлэх шим тэжээлийн бодисын физиологийн үүргийг тайлбарлахад чиглэгдэнэ гэж туссан. Эдгээрт 3 гол шим тэжээл, 10 амин хүчил, 6 эрдэс бодис хамаарч байна.

Түүнчлэн тус хорооноос 2000 онд гаргасан “**өргөтгөсөн үйлчлэлийн мэдэгдэл**” нь өдөр тутмын хооллох хэрэгцээний хүрээнд хүнс болон түүний бүрэлдэхүүн хэсгээс хүний физик, физиологи болон биологийн үйл ажиллагаанд үзүүлэх тодорхой ашиг тус бүхий үр нөлөөг авч үздэг. Энэ төрлийн мэдэгдэл нь эрүүл мэндэд үзүүлэх эерэг нөлөө, үйл ажиллагааг дэмжих, эсхүл эрүүл мэндийг өөрчлөн сайжруулах, хамгаалахад чиглэгдэнэ.

Харин “**өвчний эрсдлийг бууруулах**” мэдэгдэл нь хооллох хэрэгцээний хүрээнд хүнс болон түүний бүрэлдэхүүн хэсгийн тухайлсан өвчин үүсэх эрсдлийг эсхүл, эрүүл мэндтэй холбоотой эрсдэл үүсэх нөхцөлийг бууруулахад үзүүлэх чиглэсэн үйлчлэлийг тайлбарлана. Эрсдлийг бууруулах гэдэг нь өвчний гол эрсдэлт хүчин зүйлүүдийг эсхүл, түүний эрүүл мэндтэй холбоотой нөхцөлийг өөрчлөх гэсэн утгатай. Өвчин олон хүчин зүйлээс хамаардаг тул нэг хүчин зүйлийг өөрчлөх нь эерэг нөлөө үзүүлэх, эс үзүүлэх аль аль талтай байх боломжтой. Энэхүү мэдэгдлийг хэрэглэхдээ тухайн өвчний бусад эрсдэлт хүчин зүйлийн талаарх тайлбарыг давхар өгөх шаардлагатай бөгөөд ерөнхийдөө “урьдчилан сэргийлнэ” гэсэн ойлголтыг хэрэглэгчдэд төрүүлэхээс татгалзах ёстой.

Зохицуулах үйлчлэлтэй хүнсний тухай ойлголт 1980-аад оны дунд үеэс Япон улсаас гаралтай гэж үздэг байна. Хятад, Япон болон Азийн бусад орны олон төрлийн уламжлалт хоол, хүнс нь хүний эрүүл мэндэд үзүүлэх тодорхой ашиг тустай шууд холбогддог. Хорьдугаар зууны сүүлийн хагаст шинжлэх ухааны үндэслэл бүхий эрүүл мэндийн ашиг тустай хүнс, ундаа бий болж, энэ ололт амжилт үйлдвэрлэлд нэвтэрсэн нь шим тэжээлийн талаарх үзэл бодлыг тэлж, улмаар олон улсад хүлээн зөвшөөрөх хэмжээнд хүртэл өргөжөөд байна.

**Япон Улс:** Японд

1984-1995 онд хүнсний физиологийн үйлчлэлийн талаарх үндэсний хэмжээний судалгааг явуулсан нь шинжлэх ухааны үндэслэл бүхий өргөн хүрээтэй, томоохон ажил болсон бөгөөд үүний дүнд зохицуулах үйлчлэлтэй хүнсний эрүүл мэндэд үзүүлэх үйлчлэлийн талаар нотолгоо, баталгаа тодорхой хэмжээнд бүрджээ. Ингэснээр энэ төрлийн хүнсний талаарх системтэй ойлголт, мэдлэг бий болох, хэрэглэгчдэд тайлбар өгөх нөхцөл боломж бүрдсэн гэж үздэг байна.

Судалгааны хүрээнд их хэмжээний тоон мэдээлэл, үр дүнгийн үзүүлэлт цугларсан бөгөөд тэдгээрт тулгуурлан зохицуулах үйлчлэлтэй хүнстэй холбоотой харилцааг зохицуулсан өвөрмөц системийг 1991 онд анх бий болгожээ. “Эрүүл мэндийн тусгайлсан хэрэглээнд зориулсан хүнс/foods for specified health use” гэсэн энэхүү зохицуулалтын систем нь Японы Эрүүл мэнд, хөдөлмөр, нийгмийн хамгааллын яам /ЭМХНХЯ/-ны харьяанд ажилладаг бөгөөд уг системийн хүрээнд хүнсний шошгонд тавигдах тухайн хүнсний хүний бие организмд үзүүлэх нөлөөний талаарх “мэдэгдлийг” баталгаажуулах үйл ажиллагааг хэрэгжүүлдэг. Уг системийн дагуу хүнсний бүтээгдэхүүний аюулгүй байдал болон үр нөлөөг шинжлэх ухааны үндэслэлтэй үнэлж тогтоох ажиллагааг ЭМХНХЯ-ны харьяа Эмийн хэрэг болон хүнсний эрүүл ахуйн зөвлөл хариуцдаг байна.

2001 онд зохицуулалтын системийн хамрах хүрээг өргөжүүлж, “Шим тэжээлийн үйлчлэлийн мэдэгдэл бүхий хүнс /Foods with Nutrient Function Claims”-ийн баталгаажуулалтыг шинээр нэмсэн. Сүүлд нэмэгдсэн мэдэгдэлд 12 витамин /А, В1, В2, В6, В12, С, Е, Д витамин, биотин, фолийн хүчил, пантотеник хүчил, ниацин/, 2 эрдэс бодисыг тусгахаар стандартчилж, эдгээр шим тэжээлийн бодисын хүнсэнд агуулагдах хамгийн их болон хамгийн бага хэмжээг өдөрт авах тун хэмжээтэй уялдуулан тодорхойлсон байна. Хамгийн бага хэмжээ нь тухайн шим тэжээлийн бодисын япон хүний өдөрт авах зөвлөмж хэмжээний 1/3 байх бол хамгийн их хэмжээ нь жоргүй олгох эмийн тунгаар хэмжигдэхээр заажээ. Ингэснээр энэхүү стандартад тусгагдсан шим тэжээлийн бодисыг тогтоосон хэмжээгээр агуулсан хүнс л шошгондоо “Шим тэжээлийн үйлчлэлийн мэдэгдэл”-ийг тусгах эрхтэй болно.

Тус улс нь Хүнсний хууль эрх зүйн хорооноос 1997 онд гаргасан “Шим тэжээлийн үйлчлэлийн мэдэгдлийн удирдамж”-тай уг мэдэгдлийг нягт уялдуулж баталсан байна. Зохицуулалтын энэхүү системээр хүнсний шошгоны мэдэгдлийг баталгаажуулах хугацаа хамгийн багадаа 6 сар, дунджаар 1 жил байдаг байна.

**БНСУлс:**

Эрүүл мэндийн үйлчлэлтэй хүнсний тухай /Health functional foods act хуулийг 2004 онд баталсан бөгөөд 2011 он хүртэл хэсэгчилсэн байдлаар хүчин төгөлдөр болсон. Уг хуулийн зорилгыг эрүүл мэндийн тодорхой үйлчлэл бүхий хүнсний бүтээгдэхүүний аюулгүй байдлыг хангах, чанарыг сайжруулах, зохистой түгээлт, худалдааг дэмжих замаар үндэсний эрүүл мэнд, хэрэглэгчийн хамгааллыг сайжруулахад хувь нэмэр оруулах гэж томъёолсон.

Энэ хүрээнд эрүүл мэндийн үйлчлэл бүхий хүнсний үйлдвэрлэл, худалдаа, импортыг Эрүүл мэнд, нийгмийн хамгааллын яам, БНСУ-ын Хүнс, эмийн хорооны холбогдох зөвшөөрөлтэйгөөр эрхлэх, тэдгээрт тавигдах шаардлага, энэ төрлийн бүтээгдэхүүний бүртгэл, сурталчилгаа, стандарт, шошго, хяналт, хариуцлагатай холбоотой харилцааг зохицуулсан байна.

**Бусад улс:** АНУ, Канад зэрэг улсад зохицуулах үйлчлэлтэй хүнсний талаарх зохицуулалтыг холбогдох хуулиудад тусгасан байна. Тухайлбал: АНУ-д 1994 онд баталсан Хүнсний нэмэлт бүтээгдэхүүний эрүүл мэнд ба боловсролын тухай хуулиар эрүүл мэндийн мэдэгдлийг зохицуулсан.

Харин Канад улсад зохицуулах үйлчлэлтэй хүнс, түүний шошгожилтын асуудлыг иж бүрнээр нь зохицуулсан хууль эрх зүйн орчин хараахан бүрдээгүй. Хүнс болон байгалийн гаралтай, эрүүл мэндийн бүтээгдэхүүнд хамааралгүй аливаа хүнсний бүтээгдэхүүн нь “Хүнс, эмийн тухай” хууль, түүнийг дагалдан гарсан журмын хүрээнд зохицуулагдаж, тэдгээрт тусгагдсан чанарын болон бүтээгдэхүүний аюулгүй байдлын бүх шаардлагыг хангах ёстой гэж үздэг. Зохицуулах үйлчлэлтэй хүнсний мэдэгдэл нь 3 төрөлд хуваагдаж байна. Үүнд: шим тэжээлийн мэдэгдэл, эрүүл мэндийн ерөнхий мэдэгдэл, эрсдлийг бууруулах мэдэгдэл.

**ДОЛОО.ЗӨВЛӨМЖ**

Нийгмийн эрүүл мэндийг хамгаалахад тулгамдаж буй ХБӨ-өөс урьдчилсан сэргийлэх, өвчлөлийг бууруулахад зохицуулах үйлчлэл бүхий хүнсийг хэрэглээнд нэвтрүүлэх, хэвшүүлэх чухал шаардлагатай байна. Хэдийгээр үйлдвэрлэгч нар хэдийнээ энэ төрлийг хүнсийг зах зээлд нэвтрүүлээд байгаа ч бүтээгдэхүүн үйлдвэрлэлд тавигдах шаардлага хяналтын тогтолцоо бүрэлдээгүй байна. Үүнээс улбаалж “Зохицуулах үйлчилгээтэй хүнс” гэх шошгыг хяналтгүй хэрэглэх хандлагатай байна.

Түүнчлэн Монгол улсын импортолж буй хүнсний хэдэн хувийг зохицуулах үйлчлэлтэй хүнсний бүтээгдэхүүн эзэлж буй тодорхойгүй байх ба зах зээлд ийм шошго бүхий импортын бүтээгдэхүүн худалдаалагдаж байна.

Хэрэглэгчдийн хувьд баяжуулсан хүнс, зохицуулах үйлчилгээтэй хүнс, органик хүнс, эко хүнс зэрэг нэр томьёоны ялгаа, учир холбогдлыг ойлгохгүй байгаагийн сацуу баталгаажсан эсэх нь тодорхойгүй, нэгдсэн баталгаажилт хийгдээгүй хүнсний бүтээгдэхүүн хэрэглэж байна.

Иймд дурдсан нөхцлийг арилгаж, ХБӨ-ийг бууруулж, нийгмийн эрүүл мэндийг сахин хамгаалах зорилгоор хуулийн хэрэгцээ, шаардлагыг урьдчилан тандан судлаад Зохицуулах үйлчлэлтэй хүнсний тухай хуулийн төсөл боловсруулах нь зүйтэй гэж үзлээ.

Мөн Хүнсний тухай хуулийн 9 дүгээр зүйлийн 9.3 дахь хэсэгт “Хүнсийг баяжуулах, найрлагыг нь зохицуулахтай холбогдсон харилцааг хуулиар зохицуулна” гэж заасны дагуу энэхүү асуудлыг зохицуулах “**хуулийн төсөл боловсруулах**” шаардлагатай болно.

Хуулийн төсөл боловсруулах зохицуулалтын хувилбар нь одоогийн нөхцөлд дэвшүүлсэн зорилгыг хангах хамгийн үр өгөөжтэй, боломжит хувилбар бөгөөд Монгол Улсын Үндсэн хууль, бусад хууль тогтоомж, хүний эрх, нийгэм, эдийн засаг, байгаль орчинд үзүүлэх сөрөг нөлөө нь байж болох хэмжээнээс хэтрэхгүй болно.

Хуулийн төсөлд дор дурдсан зохицуулалтыг тусгахыг зөвлөмж болгож байна. Үүнд:

* Зохицуулах үйлчлэлтэй хүнсийг үйлдвэрлэхэд тавигдах шаардлага, хяналт
* Зохицуулах үйлчлэлтэй хүнсний тэмдэг, тэмдэглэгээг хэрэглэх шаардлага нөхцөл
* Зохицуулах үйлчлэлтэй хүнсний тэмдэг, тэмдэглэгээний загварыг батлах эрх олгосон зохицуулалт
* Зохицуулах үйлчлэлтэй хүнсний тэмдэг, тэмдэглэгээг хэрэглэхэд тавигдах хяналт
* Зохицуулах үйлчлэлтэй хүнсний бүтээгдэхүүн үйлдвэрлэгчдийн эрх, үүрэг
* Зохицуулах үйлчлэлтэй хүнсийг баталгаажуулах
* Зохицуулах үйлчлэлтэй хүнсийг импортлох, худалдаалахад тавигдах шаардлага, хяналт
* Зохицуулах үйлчлэлтэй хүнсний үйлдвэрлэлд төрөөс үзүүлэх дэмжлэг, сурталчилгаа
* Зохицуулах үйлчлэлтэй хүнсний үйлдвэрлэл, импортод тавигдах хөндлөнгийн хяналт
* Зохицуулах үйлчлэлтэй бүтээгдэхүүний үйлдвэрлэл, импортын мэдээллийн сан бүрдүүлэх
* Хууль тогтоомж зөрчигчдөд хүлээлгэх хариуцлага.

Дээрх хуулийн төслийг боловсруулж, хэрэгжүүлснээр хүн амын ХБӨ-өөс сэргийлэх, тэмцэхэд ахиц гарч үүнд зарцуулж буй зардлыг тодорхой хэмжээгээр бууруулах боломжтой гэж тооцоолсон болно.

**Хавсралт-1 Хувилбарын хүний эрх, нийгэм, эдийн засаг, байгаль орчинд үзүүлэх нөлөөг үнэлсэн байдал**

1. Хүний эрхэд үзүүлэх үр нөлөө

|  |  |  |  |  |
| --- | --- | --- | --- | --- |
| Үзүүлэх  Үр нөлөө | Холбогдох асуулт | Хариулт | | Тайлбар |
| **1.Хүний эрхийн суурь зарчмуудад нийцэж байгаа эсэх** | 1**.1.Ялгаварлан гадуурхахгүй ба тэгш байх** | | | |
| 1.1.1.Ялгаварлан гадуурхахыг хориглох эсэх | **Тийм** | Үгүй | ХБӨ-өөр өвчилсөн эсхүл, уг өвсний эрсдэлт хүчин зүйлд өртсөн хүмүүсийн эрүүл мэндийг дэмжих, үүссэн эрсдэлийг бууруулахад чиглэсэн зориулалтын хүнс бий болсноор сонголт хийх боломж нэмэгдэнэ. |
| 1.1.2.Ялгаварлан гадуурхсан буюу аль нэг бүлэгт давуу байдал үүсгэх эсэх | Тийм | **Үгүй** | Ялгаварлан гадуурхсан зохицуулалт байхгүй. |
| 1.1.3.Тодорхой эмзэг бүлгийн нөхцөл байдлыг сайжруулах зорилгоор авч хэрэгжүүлэх арга хэмжээ бол олон улсын болон үндэсний хууль тогтоомжид заасан хүний эрхийн хэм хэмжээтэй нийцэж байгаа эсэх | Тийм | **Үгүй** | Олон нийтийн эрхийг аливаа хэлбэрээр зөрчөөгүй. |
| **1.2.Оролцоог хангах** | |  | |
| 1.2.1.Зохицуулалтын хувилбарыг сонгохдоо оролцоог хангасан эсэх, ялангуяа эмзэг бүлэг, цөөнхийн оролцох боломжийг бүрдүүлсэн эсэх | **Тийм** | Үгүй | Бодит нөхцөл байдлыг судалж, үйлдвэрлэгчдийн дунд хэлэлцүүлэг зохион байгуулсан. |
| 1.2.2.Зохицуулалтыг бий болгосноор эрх, хууль ёсны ашиг сонирхол нь хөндөгдөж байгаа, эсхүл хөндөгдөж болзошгүй иргэдийг тодорхойлсон эсэх | **Тийм** | Үгүй | Эрх, хууль ёсны ашиг сонирхолд нь нөлөөлөх бүлгийг тогтоож, тэдэнд үзүүлэх үр нөлөөг тооцсон. |
| 1.3.Хууль дээдлэх зарчим ба сайн засаглал, хариуцлага | | | |
| 1.3.1.Зохицуулалтыг бий болгосноор хүний эрхийг хөхүүлэн дэмжих, хангах, хамгаалах явцад ахиц дэвшил гарах эсэх | **Тийм** | Үгүй | Хүний бүрт олгогдсон тэгш боломж, тэгш эрхийн баталгаа бүрдэнэ. Хэрэглэгчийн эрх хамгаалагдана. |
| 1.3.2.Зохицуулалтын хувилбар нь хүний эрхийн Монгол Улсын олон улсын гэрээ, хүний эрхийг хамгаалах механизмийн талаар НҮБ-аас өгсөн зөвлөмжид нийцэж байгаа эсэх | **Тийм** | Үгүй | Хүн бүр тэгш эрхтэй байх нөхцөл, боломжийг бүрдүүлэхэд чиглүүлнэ. Хүнсээр дамжуулан хүний эрүүл мэндийг хамгаалах болон бодит мэдээллээр хангагдах эрхийг хэрэгжүүлэхэд эерэг нөлөө үзүүлнэ. |
| 1.3.3.Хүний эрхийг зөрчигчдөд хүлээлгэх хариуцлагыг тусгах эсэх | **Тийм** | Үгүй | Хууль зөрчсөн этгээдэд хүлээлгэх хариуцлагыг зохицуулна. |
| **2.Хүний эрхийг хязгаарласан зохицуулалт агуулсан эсэх** | 2.1.Зохицуулалт нь хүний эрхийг хязгаарлах тохиолдолд энэ нь хууль ёсны ашиг сонирхолд нийцсэн эсэх | Тийм | **Үгүй** | Ямар нэгэн хязгаарлалт хийгдэхгүй. |
| 2.2.Хязгаарлалт тогтоох нь зайлшгүй эсэх | Тийм | **Үгүй** | Хязгаарлалт тогтоохгүй. |
| **3.Эрх агуулагч** | 3.1.Зохицуулалтын хувилбарт хамаарах бүлгүүд буюу эрх агуулагчдыг тодорхойлсон эсэх | **Тийм** | Үгүй | Үйлдвэрлэгч, импортлогч хэрэглэгчид, эрдэм шинжилгээний байгууллага, эрүүл мэндийн байгууллага |
| 3.2.Эрх агуулагчдыг эмзэг байдлаар нь ялгаж тодорхойлсон эсэх | **Тийм** | Үгүй | Үйлдвэрлэгч, хэрэглэгчдийг онцлон авч үзсэн. |
| 3.3.Зохицуулалтын хувилбар нь энэхүү эмзэг бүлгийн нөхцөл байдлыг харгалзан үзэж, тэдний эмзэг байдлыг дээрдүүлэхэд чиглэсэн эсэх | **Тийм** | Үгүй | Үйлдвэрлэгчид бүтээгдэхүүнээ борлуулах зах зээлээ нэмэгдэх, хэрэглэгчид хүнсээр дамжуулан эрүүл мэндээ хамгаалж, халдварт бус өвчнөөс сэргийлэх боломж бүрдэнэ гэж үзсэн. |
| 3.4.Эрх агуулагчдын, ялангуяа эмзэг бүлгийн ялгаатай хэрэгцээг тооцсон мэдрэмжтэй зохицуулалтыг тусгах эсэх (хөгжлийн бэрхшээлтэй, үндэстний цөөнх, хэлний цөөнх, гагцхүү эдгээрээр хязгаарлахгүй) | Тийм | **Үгүй** | Энэ төрлийн зохицуулалт байх шаардлагагүй. |
| **4.Үүрэг хүлээгч** | 4.1.Үүрэг хүлээгчдийг тодорхойлсон эсэх | **Тийм** | Үгүй | Төр зөвшөөрөл олгох, хяналт тавих, бүртгэл хөтлөх, мэдээллээр хангах үүрэг хүлээж байна.  Зохицуулах үйлчлэлтэй хүнс үйлдвэрлэгч, импортлогч, худалдаалагчид тодорхой үүрэг хүлээнэ. |
| **5.Жендэрийн эрх тэгш байдлыг хангах тухай хуульд нийцүүлсэн эсэх** | 5.1.Жендэрийн үзэл баримтлалыг тусгасан эсэх | **Тийм** | Үгүй | Жендэрийн тэгш байдлыг зөрчих зохицуулалт байхгүй. |
| 5.2.Эрэгтэй, эмэгтэй хүний тэгш эрх, тэгш боломж, тэгш хандлагын баталгааг бүрдүүлэх эсэх | **Тийм** | Үгүй | Хөдөлмөрийн болон Жендэрийн тэгш байдлыг хангах тухай хуульд заасан үйлчлэл хамаарна. |

1. Эдийн засагт үзүүлэх үр нөлөө

|  |  |  |  |  |
| --- | --- | --- | --- | --- |
| Үзүүлэх үр  нөлөө | Холбогдох асуулт | Хариулт | | Тайлбар |
| **1.Дэлхийн зах зээл дээр өрсөлдөх чадвар** | 1.1.Дотоодын аж ахуйн нэгж болон гадаадын хөрөнгө оруулалттай аж ахуйн нэгж хоорондын өрсөлдөөнд нөлөө үзүүлэх эсэх | Тийм | **Үгүй** | Ямар нэгэн сөрөг нөлөө байхгүй. |
| 1.2.Хил дамнасан хөрөнгө оруулалтын шилжилт хөдөлгөөнд нөлөө үзүүлэх эсэх (эдийн засгийн байршил өөрчлөгдөхийг оролцуулан) | Тийм | **Үгүй** | Ямар нэгэн сөрөг нөлөө байхгүй. |
| 1.3.Дэлхийн зах зээл дээрх таагүй нөлөөллийг монголын зах зээлд орж ирэхээс хамгаалахад нөлөөлж чадах эсэх | Тийм | **Үгүй** | Ямар нэгэн сөрөг нөлөө байхгүй. |
| **2.Дотоодын зах зээлийн өрсөлдөх чадвар болон тогтвортой байдал** | 2.1.Хэрэглэгчдийн шийдвэр гаргах боломжийг бууруулах эсэх | Тийм | **Үгүй** | Ямар нэгэн сөрөг нөлөө байхгүй. |
| 2.2.Хязгаарлагдмал өрсөлдөөний улмаас үнийн хөөрөгдлийг бий болгох эсэх | Тийм | **Үгүй** | Ямар нэгэн сөрөг нөлөө байхгүй. |
| 2.3.Зах зээлд шинээр орж ирж байгаа аж ахуйн нэгжид бэрхшээл, хүндрэл бий болгох эсэх | Тийм | **Үгүй** | Ямар нэгэн сөрөг нөлөө байхгүй. |
| 2.4.Зах зээлд шинээр монополийг бий болгох эсэх | Тийм | **Үгүй** | Ямар нэгэн сөрөг нөлөө байхгүй. |
| **3.Аж ахуйн нэгжийн үйлдвэрлэлийн болон захиргааны зардал** | 3.1.Зохицуулалтын хувилбарыг хэрэгжүүлснээр аж ахуйн нэгжид шинээр зардал үүсэх эсэх | **Тийм** | Үгүй | Туршилт судалгаатай холбоотой зардал үүснэ. Гэхдээ зохицуулах үйлчлэлтэй хүнсний үйлдвэрлэл эрхлэх нь албан бус |
| 3.2.Санхүүжилтийн эх үүсвэр олж авахад нөлөө үзүүлэх эсэх | Тийм | **Үгүй** | Ямар нэгэн сөрөг нөлөө байхгүй. |
| 3.3.Зах зээлээс тодорхой бараа бүтээгдэхүүнийг худалдан авахад хүргэх эсэх | Тийм | **Үгүй** | Ямар нэгэн сөрөг нөлөө байхгүй. |
| 3.4.Бараа бүтээгдэхүүний борлуулалтад ямар нэг хязгаарлалт, эсхүл хориг тавих эсэх | Тийм | **Үгүй** | Ямар нэгэн хязгаарлалт, хориг тавихгүй. |
| 3.5.Аж ахуйн нэгжийг үйл ажиллагаагаа зогсооход хүргэх эсэх | Тийм | **Үгүй** | Ямар нэгэн сөрөг нөлөө байхгүй. |
| **4.Мэдээлэх үүргийн улмаас үүсч байгаа захиргааны зардлын ачаалал** | 4.1.Хуулийн этгээдэд захиргааны шинж чанартай нэмэлт зардал (Тухайлбал, мэдээлэх, тайлан гаргах г.м) бий болгох эсэх | Тийм | **Тийм** | Мэдээлэх үүрэг хүлээнэ. |
| **5.Өмчлөх эрх** | 5.1.Өмчлөх эрхийг (үл хөдлөх, хөдлөх эд хөрөнгө, эдийн бус баялаг зэргийг) хөндсөн зохицуулалт бий болох эсэх | Тийм | **Үгүй** | Ийм зохицуулалт байхгүй. |
| 5.2.Өмчлөх эрх олж авах, шилжүүлэх болон хэрэгжүүлэхэд хязгаарлалт бий болгох эсэх | Тийм | **Үгүй** | Ямар нэг хязгаарлалт байхгүй. |
| 5.3.Оюуны өмчийн (патент, барааны тэмдэг, зохиогчийн эрх зэрэг) эрхийг хөндсөн зохицуулалт бий болгох эсэх | Тийм | **Үгүй** | Оюуны өмчийн эрхийг хөндөхгүй. |
| **6.Инноваци болон судалгаа шинжилгээ** | 6.1.Судалгаа шинжилгээ, нээлт хийх, шинэ бүтээл гаргах асуудлыг дэмжих эсэх | **Тийм** | Үгүй | Судалгаа шинжилгээ, нээлт хийх, шинэ бүтээл гаргах асуудлыг дэмжинэ. |
| 6.2.Үйлдвэрлэлийн шинэ технологи болон шинэ бүтээгдэхүүн нэвтрүүлэх, дэлгэрүүлэхийг илүү хялбар болгох эсэх | **Тийм** | Үгүй | Үйлдвэрлэлийн шинэ технологи болон шинэ бүтээгдэхүүн нэвтрүүлэх, дэлгэрүүлэхийг дэмжинэ. |
| **7.Хэрэглэгч болон гэр бүлийн төсөв** | 7.1.Хэрэглээний үнийн түвшинд нөлөө үзүүлэх эсэх | Тийм | **Үгүй** | Ямар нэг нөлөө байхгүй. |
| 7.2.Хэрэглэгчдийн хувьд дотоодын зах зээлийг ашиглах боломж олгох эсэх | **Тийм** | Үгүй | хүний эрүүл мэндэд нөлөө үзүүлэх баталгаажсан бүтээгдэхүүнийг дотоодын зах зээлээс авч ашиглах боломжийг олгоно. |
| 7.3.Хэрэглэгчдийн эрх ашигт нөлөөлөх эсэх | Тийм | **Үгүй** | Хэрэглэгчийн эрх ашигт сөрөг нөлөө үзүүлэхгүй. |
| 7.4.Хувь хүний/гэр бүлийн санхүүгийн байдалд (шууд буюу урт хугацааны туршид) нөлөө үзүүлэх эсэх | Тийм | **Үгүй** | Сөрөг нөлөө үзүүлэхгүй. |
| **8.Тодорхой бүс нутаг, салбарууд** | 8.1.Тодорхой бүс нутагт буюу тодорхой нэг чиглэлд ажлын байрыг шинээр бий болгох эсэх | **Тийм** | Үгүй | Зохицуулах үйлчлэлтэй хүнс үйлдвэрлэлийн чиглэлээр ажлын байр шинээр бий болно. |
| 8.2.Тодорхой бүс нутагт буюу тодорхой нэг чиглэлд ажлын байр багасгах чиглэлээр нөлөө үзүүлэх эсэх | Тийм | **Үгүй** | Ийм нөлөө байхгүй. |
| 8.3.Жижиг, дунд үйлдвэр, эсхүл аль нэг салбарт нөлөө үзүүлэх эсэх | **Тийм** | Үгүй | Шинээр зохицуулах үйлчлэлтэй хүнсний үйлдвэрлэл нэмэгдэх боломжтой тул эерэг нөлөөтэй. |
| **9.Төрийн захиргааны байгууллага** | 9.1.Улсын төсөвт нөлөө үзүүлэх эсэх | **Тийм** | Үгүй | Зохицуулах үйлчлэлтэй бүтээгдэхүүний үйлдвэрлэл нэмэгдсэнээр улсын төсөвт эерэг нөлөө үзүүлнэ. |
| 9.2.Шинээр төрийн байгууллага байгуулах, эсхүл төрийн байгууллагад бүтцийн өөрчлөлт хийх шаардлага тавигдах эсэх | Тийм | **Үгүй** | Шинээр төрийн байгууллага байгуулах, бүтцийн өөрчлөлт хийх шаардлага байхгүй. |
| 9.3.Төрийн байгууллагад захиргааны шинэ чиг үүрэг бий болгох эсэх | Тийм | **Үгүй** | Төрийн байгууллагад шинэ чиг үүрэг бий болгохгүй. |
| **10.Макро эдийн засгийн хүрээнд** | 10.1.Эдийн засгийн өсөлт болон ажил эрхлэлтийн байдалд нөлөө үзүүлэх эсэх | **Тийм** | Үгүй | Эерэг нөлөө үзүүлнэ. |
| 10.2.Хөрөнгө оруулалтын нөхцөлийг сайжруулах, зах зээлийн тогтвортой хөгжлийг дэмжих эсэх | **Тийм** | Үгүй | Эерэг нөлөө үзүүлнэ. |
| 10.3.Инфляци нэмэгдэх эсэх | Тийм | **Үгүй** | Инфляци нэмэгдэхгүй |
| **11.Олон улсын харилцаа** | 11.1.Монгол Улсын олон улсын гэрээтэй нийцэж байгаа эсэх | **Тийм** | Үгүй | Монгол Улсын олон улсын гэрээтэй нийцнэ. |

3. Нийгэмд үзүүлэх үр нөлөө

|  |  |  |  |  |
| --- | --- | --- | --- | --- |
| Үзүүлэх үр  нөлөө | Холбогдох асуулт | Хариулт | | Тайлбар |
| **1.Ажил эрхлэлтийн байдал, хөдөлмөрийн зах зээл** | 1.1.Шинээр ажлын байр бий болох эсэх | **Тийм** | Үгүй | Шинээр ажлын байр бий болох магадлалтай. |
| 1.2.Шууд болон шууд бусаар ажлын байрны цомхотгол бий болгох эсэх | Тийм | **Үгүй** | Ажлын байрны цомхотгол үүсгэхгүй. |
| 1.3.Тодорхой ажил мэргэжлийн хүмүүс болон хувиараа хөдөлмөр эрхлэгчдэд нөлөө үзүүлэх эсэх | **Тийм** | Үгүй | Ажлын байр нэмэгдэх тул ажлын байраар хангагдах боломжтой болох магадлалтай. |
| 1.4.Тодорхой насны хүмүүсийн ажил эрхлэлтийн байдалд нөлөөлөх эсэх | **Тийм** | Үгүй | Сөрөг нөлөө үзүүлэхгүй. Эергээр нөлөөлнө. |
| **2.Ажлын стандарт, хөдөлмөрлөх эрх** | 2.1.Ажлын чанар, стандартад нөлөөлөх эсэх | **Тийм** | Үгүй | Сөрөг нөлөө үзүүлэхгүй. Эергээр нөлөөлнө. |
| 2.2.Ажилчдын эрүүл мэнд, хөдөлмөрийн аюулгүй байдалд нөлөөлөх эсэх | **Тийм** | Үгүй | Сөрөг нөлөө үзүүлэхгүй. |
| 2.3.Ажилчдын эрх, үүрэгт шууд болон шууд бусаар нөлөөлөх эсэх | Тийм | **Үгүй** | Нөлөөлөхгүй |
| 2.4.Шинээр ажлын стандарт гаргах эсэх | Тийм | **Үгүй** | Ажлын стандарт шинээр гаргахгүй. |
| 2.5.Ажлын байранд технологийн шинэчлэлийг хэрэгжүүлэхтэй холбогдсон өөрчлөлт бий болгох эсэх | **Тийм** | Үгүй | Сүүлийн үеийн шинэ, дэвшилтэт тоног төхөөрөмж нэмэгдэнэ. |
| **3.Нийгмийн тодорхой бүлгийг хамгаалах асуудал** | 3.1.Шууд болон шууд бусаар тэгш бус байдал үүсгэх эсэх | Тийм | **Үгүй** | Тэгш бус байдал үүсгэхгүй. |
| 3.2.Тодорхой бүлэг болон хүмүүст сөрөг нөлөө үзүүлэх эсэх. Тухайлбал, эмзэг бүлэг, хөгжлийн бэршээлтэй иргэд, ажилгүй иргэд, үндэстний цөөнхөд гэх мэт | Тийм | **Үгүй** | Тэгш хандана. |
| 3.3.Гадаадын иргэдэд илэрхий нөлөөлөх эсэх | Тийм | **Үгүй** | Нөлөөлөхгүй. |
| **4.Төрийн удирдлага, сайн засаглал, шүүх эрх мэдэл, хэвлэл мэдээлэл, ёс суртахуун** | 4.1.Засаглалын харилцаанд оролцогчдод нөлөөлөх эсэх | Тийм | **Үгүй** | Нөлөөлөхгүй. |
| 4.2.Төрийн байгууллагуудын үүрэг, үйл ажиллагаанд нөлөөлөх эсэх | Тийм | **Үгүй** | Нөлөөлөхгүй. |
| 4.3.Төрийн захиргааны албан хаагчдын эрх, үүрэг, харилцаанд нөлөөлөх эсэх | Тийм | **Үгүй** | Нөлөөлөхгүй. |
| 4.4.Иргэдийн шүүхэд хандах, асуудлаа шийдвэрлүүлэх эрхэд нөлөөлөх эсэх | Тийм | **Үгүй** | Нөлөөлөхгүй. |
| 4.5.Улс төрийн нам, төрийн бус байгууллагын үйл ажиллагаанд нөлөөлөх эсэх | Тийм | **Үгүй** | Нөлөөлөхгүй. |
| **5.Нийтийн эрүүл мэнд, аюулгүй байдал** | 5.1.Хувь хүн/нийт хүн амын дундаж наслалт, өвчлөлт, нас баралтын байдалд нөлөөлөх эсэх | **Тийм** | Үгүй | ХБӨ-өөс урьдчилан сэргийлснээр нийгмийн эрүүл мэндэд эерэг нөлөө үзүүлнэ. |
| 5.2.Зохицуулалтын хувилбарын улмаас үүсэх дуу чимээ, агаар, хөрсний чанарын өөрчлөлт хүн амын эрүүл мэндэд сөрөг нөлөө үзүүлэх эсэх | Тийм | **Үгүй** | Хүн амын эрүүл мэндэд сөрөг нөлөө үзүүлэхгүй. |
| 5.3.Хүмүүсийн амьдралын хэв маяг (хооллолт, хөдөлгөөн, архи, тамхины хэрэглээ)-т нөлөөлөх эсэх | **Тийм** | Үгүй | ХБӨ-өөс урьдчилан сэргийлэх зорилгоор эрсдэлт хүчин зүйлтэй тэмцэхэд нөлөөлнө. |
| **6.Нийгмийн хамгаалал, эрүүл мэнд, боловсролын систем** | 6.1.Нийгмийн үйлчилгээний чанар, хүртээмжид нөлөөлөх эсэх | Тийм | **Үгүй** | Нөлөөлөхгүй. |
| 6.2.Ажилчдын боловсрол, шилжилт хөдөлгөөнд нөлөөлөх эсэх | Тийм | **Үгүй** | Нөлөөлөхгүй. |
| 6.3.Иргэдийн боловсрол (төрийн болон хувийн хэвшлийн боловсролын байгууллага) олох, мэргэжил эзэмших, давтан сургалтад хамрагдахад сөрөг нөлөө үзүүлэх эсэх | Тийм | **Үгүй** | Нөлөөлөхгүй. |
| 6.4.Нийгмийн болон эрүүл мэндийн үйлчилгээ авахад сөрөг нөлөө үзүүлэх эсэх | Тийм | **Үгүй** | Нөлөөлөхгүй. |
| 6.5.Их, дээд сургуулиудын үйл ажиллагаа, өөрийн удирдлагад нөлөөлөх эсэх | Тийм | **Үгүй** | Нөлөөлөхгүй. |
| 7.Гэмт хэрэг, нийгмийн аюулгүй байдал | 7.1.Нийгмийн аюулгүй байдал, гэмт хэргийн нөхцөл байдалд нөлөөлөх эсэх | Тийм | **Үгүй** | Нөлөөлөхгүй. |
| 7.2.Хуулийг албадан хэрэгжүүлэхэд нөлөөлөх эсэх | Тийм | **Үгүй** | Нөлөөлөхгүй. |
| 7.3.Гэмт хэргийн илрүүлэлтэд нөлөө үзүүлэх эсэх | Тийм | **Үгүй** | Нөлөөлөхгүй. |
| 7.4.Гэмт хэргийн хохирогчид, гэрчийн эрхэд сөрөг нөлөө үзүүлэх эсэх | Тийм | **Үгүй** | Нөлөөлөхгүй. |
| 8.Соёл | 8.1.Соёлын өвийг хамгаалахад нөлөө үзүүлэх эсэх | Тийм | **Үгүй** | Нөлөөлөхгүй. |
| 8.2.Хэл, соёлын ялгаатай байдал бий болгох эсэх, эсхүл уг ялгаатай байдалд нөлөөлөх эсэх | Тийм | **Үгүй** | Нөлөөлөхгүй. |
| 8.3.Иргэдийн түүх, соёлоо хамгаалах оролцоонд нөлөөлөх эсэх | Тийм | **Үгүй** | Нөлөөлөхгүй. |

1. Байгаль орчинд үзүүлэх үр нөлөө

|  |  |  |  |  |
| --- | --- | --- | --- | --- |
| Үзүүлэх үр  нөлөө | Холбогдох асуулт | Хариулт | | Тайлбар |
| 1.Агаар | 1.1.Зохицуулалтын хувилбарын үр дүнд агаарын бохирдлыг нэмэгдүүлэх эсэх | Тийм | **Үгүй** | агаарын бохирдлыг нэмэгдүүлэхгүй. |
| 2.Зам тээвэр, түлш, эрчим хүч | 2.1.Тээврийн хэрэгслийн түлшний хэрэглээг нэмэгдүүлэх/бууруулах эсэх | **Тийм** | **Үгүй** | Нөлөөлөхгүй. |
| 2.2.Эрчим хүчний хэрэглээг нэмэгдүүлэх эсэх | Тийм | **Үгүй** | Нөлөөлөхгүй. |
| 2.3.Эрчим хүчний үйлдвэрлэлд нөлөө үзүүлэх эсэх | Тийм | **Үгүй** | Нөлөөлөхгүй. |
| 2.4.Тээврийн хэрэгслийн агаарын бохирдлыг нэмэгдүүлэх эсэх | Тийм | **Үгүй** | Нөлөөлөхгүй. |
| 3.Ан амьтан, ургамлыг хамгаалах | 3.1.Ан амьтны тоо хэмжээг бууруулах эсэх | Тийм | **Үгүй** | Нөлөөлөхгүй. |
| 3.2.Ховордсон болон нэн ховор амьтан, ургамалд сөргөөр нөлөөлөх эсэх | Тийм | **Үгүй** | Нөлөөлөхгүй. |
| 3.3.Ан амьтдын нүүдэл, суурьшилд сөргөөр нөлөөлөх эсэх | Тийм | **Үгүй** | Нөлөөлөхгүй. |
| 3.4.Тусгай хамгаалалттай газар нутагт сөргөөр нөлөөлөх эсэх | Тийм | **Үгүй** | Нөлөөлөхгүй. |
| 4.Усны нөөц | 4.1.Газрын дээрх ус болон гүний ус, цэвэр усны нөөцөд сөргөөр нөлөөлөх эсэх | Тийм | **Үгүй** | Нөлөөлөхгүй. |
| 4.2.Усны бохирдлыг нэмэгдүүлэх эсэх | Тийм | **Үгүй** | Нөлөөлөхгүй. |
| 4.3.Ундны усны чанарт нөлөөлөх эсэх | Тийм | **Үгүй** | Нөлөөлөхгүй. |
| 5.Хөрсний бохирдол | 5.1.Хөрсний бохирдолтод нөлөө үзүүлэх эсэх | Тийм | **Үгүй** | Нөлөөлөхгүй. |
| 5.2.Хөрсийг эвдэх, ашиглагдсан талбайн хэмжээг нэмэгдүүлэх эсэх | Тийм | **Үгүй** | Нөлөөлөхгүй. |
| 6.Газрын ашиглалт | 6.1.Ашиглагдаагүй байсан газрыг ашиглах эсэх | Тийм | **Үгүй** | Нөлөөлөхгүй. |
| 6.2.Газрын зориулалтыг өөрчлөх эсэх | Тийм | **Үгүй** | Нөлөөлөхгүй. |
| 6.3.Экологийн зориулалтаар хамгаалагдсан газрын зориулалтыг өөрчлөх эсэх | Тийм | **Үгүй** | Нөлөөлөхгүй. |
| 7.Нөхөн сэргээгдэх/нөхөн сэргээгдэхгүй байгалийн баялаг | 7.1.Нөхөн сэргээгдэх байгалийн баялгийг өөрөө нөхөн сэргээгдэх чадавхийг нь алдагдуулахгүйгээр зохистой ашиглах эсэх | **Тийм** | Үгүй | Зохистой ашиглана. |
| 7.2.Нөхөн сэргээгдэхгүй байгалийн баялгийн ашиглалт нэмэгдэх эсэх | Тийм | **Үгүй** | Нэмэгдэхгүй. |

-oOo-